《题八骏图》
明代·曹义

人重韩干名，孰识韩干马。玉堂退直披此图，茟精墨妙知谁写。

忆昔王母宴瑶池，蟠桃嘉会人少知。独有穆王好仙术，日驰八骏相追随。

朅来此事世已久，八骏之名传不朽。韩生貌此落齐纨，种种风流真妙手。

玉蹄竹耳势如龙，秋波菱镜悬双瞳。桃花赪色映晴旭，银鬃雪尾梳霜风。

骄嘶群行绿杨陌，饮秣回头自相适。园人独骑最后来，缓著青缰不加策。

竟从何处暮归迟，华山春暖烟草肥。大千四海息烽堠，牧罢应知入天厩。

作者简介：（1390—1460）明扬州府仪真人，字敬方。正统中以燕山左卫指挥佥事累功至都督佥事，副巫凯守辽东。凯卒，代为总兵官。数与兀良哈战，进都督同知，累官左都督。在边二十年，谨守边陲，辽人安之。英宗复辟，封丰润伯。